6. ΝΟΜΟΣ υπ’ αριθ. 3139 της 14 Φεβρ./2 Μαρτ. 1955 (ΦΕΚ Α΄  50) Περί κυρώσεως του Πρωτοκόλλου Προσχωρήσεως της Ομοσπόνδου Γερμανικής Δημοκρατίας εις την Συνθήκην του Βορείου Ατλαντικού. ΄Αρθρον μόνον.-Κυρούται και έχει πλήρη και νόμιμον ισχύν το εν Παρισίοις υπογραφέν την 23ην Οκτ. 1954 Πρωτόκολλον της Προσχωρήσεως της Ομοσπόνδου Γερμανικής Δημοκρατίας εις την Συνθήκην του Βορείου Ατλαντικού, του οποίου το κείμενον έπεται εν πρωτοτύπω εις την αγγλικήν και εν μεταφράσει εις την ελληνικήν. Δι’ αποφάσεων εκδιδομένων υπό των Υπουργών Εξωτερικών, Εθνικής Αμύνης, Συντονισμού και Οικονομικών προσυπογραφομένων και υπό του αρμοδίου δι’ έκαστον θέμα Υπουργού, θα ρυθμίζωνται τα της εκτελέσεως των διατάξεων του ως άνω Πρωτοκόλλου. ΠΡΩΤΟΚΟΛΛΟΝ Της προσχωρήσεως εις την Συνθήκην του Βορείου Ατλαντικού της Ομοσπόνδου Γερμανικής Δημοκρατίας. Τα Μέλης της Συνθήκης του Βορείου Ατλαντικού της υπογραφείσης εν Ουασιγκτώνι την 4ην Απρ. 1949 Πεποιθότα ότι η ασφάλεια της περιοχής του Βορείου Ατλαντικού θέλει ενισχυθή δια της προσχωρήσεως της Ομοσπόνδου Γερμανικής Δημοκρατίας εις την εν λόγω Συνθήκην, Λαμβάνοντα υπό σημείωσιν την δήλωσιν δι’ ης η Ομόσπονδος Γερμανική Δημοκρατία εδέχθη, την 3ην Οκτ. 1954, τας υποχρεώσεις, τας προβλεπομένας υπό του άρθρ. 2 του Χάρτου των Ηνωμένων Εθνών, και ανέλαβε την υποχρέωσιν, προσχωρούσα εις την Συνθήκην του Βορείου Ατλαντικού, να απόσχη πάσης πράξεως ασυμβιβάστου προς τον αυστηρώς αμυντικόν χαρακτήρα της Συνθήκης ταύτης. Λαμβάνοντα περαιτέρω υπό σημείωσιν την απόφασιν απασών των Κυβερνήσεων-Μελών να προσχωρήσουν εις την δήλωσιν, γενομένην ομοίως την 3ην Οκτ. 1954 υπό των Κυβερνήσεων των Ηνωμένων Πολιτειών της Αμερικής, της Γαλλικής Δημοκρατίας και του Ηνωμένου Βασιλείου της Μεγάλης Βρεττανίας και Βορείου Ιρλανδίας, περί της ως άνω μνημονευθείσης δηλώσεως της Ομοσπόνδου Γερμανικής Δημοκρατίας, συμφωνούσιν ως εξής: ΄Αρθρ.1.-΄Αμα τη θέσει εν ισχύϊ του παρόντος Πρωτοκόλλου, η Κυβέρνησις των Ηνωμένων Πολιτειών της Αμερικής θα απευθύνη, εξ ονόματος απάντων των Μερών, πρόσκλησιν εις την Κυβέρνησιν της Ομοσπόνδου Γερμανικής Δημοκρατίας όπως προσχωρήση εις την Συνθήκην του Βορείου Ατλαντικού. Εν συνεχεία, η Ομόσπονδος Γερμανική Δημοκρατία θα γίνη Μέρος  της Συνθήκης την ημερομηνίαν της καταθέσεως του Οργάνου Προσχωρήσεως αυτής παρά τη Κυβερνήσει των Ηνωμένων Πολιτειών της Αμερικής, συμφώνως τω άρθρ. 10 της Συνθήκης. ΄Αρθρ.2.-Το παρόν Πρωτόκολλον θέλει τεθή εν ισχύϊ (Α) όταν έν έκαστον των Μερών της Συνθήκης του Βορείου Ατλαντικού έχει γνωστοποιήσει την αποδοχήν αυτού προς την Κυβέρνησιν των Ηνωμένων Πολιτειών της Αμερικής, (Β) όταν άπαντα τα Όργανα Επικυρώσεως του Πρωτοκόλλου, του τροποποιούντος και συμπληρούντος την Συνθήκην των Βρυξελλών θα κατατεθούν παρά τη Βελγική Κυβερνήσει και (Γ) όταν άπαντα τα Όργανα Επικυρώσεως ή Αποδοχής της Συμφωνίας περί της Παρουσίας των Ξένων Δυνάμεων επί του Εδάφους της Ομοσπόνδου Γερμανικής Δημοκρατίας θα κατατεθούν παρά τη Κυβερνήσει της Ομοσπόνδου Γερμανικής Δημοκρατίας. Η Κυβέρνησις των Ηνωμένων Πολιτειών της Αμερικής θέλει ανακοινώσει εις τα έτερα Μέρη της Συνθήκης του Βορείου Ατλαντικού την ημερομηνίαν της λήψεως εκάστης τοιαύτης γνωστοποιήσεως αποδοχής και την ημερομηνίαν της θέσεως εν ισχύϊ του παρόντος Πρωτοκόλλου. ΄Αρθρ.3.-Το παρόν Πρωτόκολλον, ου το γαλλικόν και αγγλικόν κείμενον τυγχάνουν εξ ίσου αυθεντικά, θέλει κατατεθή εις τα Αρχεία της Κυβερνήσεως των Ηνωμένων Πολιτειών της Αμερικής. Δεόντως κεκυρωμένα αντίγραφα αυτού θέλουσι διαβιβασθή υπό της Κυβερνήσεως ταύτης προς τας Κυβερνήσεις των ετέρων Μερών της Συνθήκης του Βορείου Ατλαντικού. Εις πίστωσιν τούτων, οι κάτωθι υπογεγραμμένοι πληρεξούσιοι, δεόντως εξουσιοδοτημένοι υπό των οικείων Κυβερνήσεών των, υπέγραψαν το παρόν Πρωτόκολλον. Υπεγράφη εν Παρισίοις την 23ην Οκτ. 1954. 